Între 27 mai și 2 iunie, la „Mic dejun cu un campion”, TVR Cultural redifuzează dialogurile Danielei Zeca Buzura cu tenismenul Ilie Năstase și regretatul comentator sportiv Cristian Țopescu, realizatoarea TVR Iuliana Tudor, scriitorul și filosoful Andrei Pleșu, medicul neurochirurg Leon Dănăilă și artista Silvia Radu.
Un text de Ileana Ploscaru Panait, producătoarea emisiunii „Mic dejun cu un campion”
Tenismenul Ilie Năstase și Cristian Țopescu (1937-2018) - ediție din anul 2015
- Luni, 27 mai 2024, ora 10:00
În 2005, „Tennis Magazine” l-a plasat pe locul 28 în lista celor „40 cei mai mari jucători de tenis din ultimii 40 de ani”. A fost desemnat de patru ori drept „Cel mai bun sportiv român al anului”, fiind recompensat, în 1971, cu titlul de Maestru Emerit al Sportului. A condus destinele Federaţiei Române de Tenis timp de 11 ani, între 1997 şi 2008. Ilie Năstase a fost unul dintre cei mai importanţi sportivi ai anilor 1970, fiind numărul unu mondial de două ori, în 1972 și 1973.
Palmaresul său cuprinde 57 de titluri individuale în competiţii mondiale de prestigiu şi 3 la dublu. A câştigat de patru ori Turneul Campionilor. Pentru echipa de Cupa Davis a României, a jucat, timp de 18 ani, 146 de meciuri de simplu şi dublu, câştigând 109.
Alături de Ion Ţiriac, a fost finalist al Cupei Davis de trei ori, în 1969, 1971 şi 1972.
Cum bine spunea Cristian Ţopescu: „Nu se pot face comparaţii între generaţii. Ce a făcut Ilie era spectacol, ce se face astăzi este un serviciu puternic, o forţă fizică cultivată, un PR necesar ca în orice business. Jocul nu mai are acel efect de spectacol, de încântare, ce bucura publicul şi-l determina să aplaude frenetic fiecare minge”.
****
Iuliana Tudor - realizatoare și producătoare TVR (ediție din anul 2015)
- Marţi, 28 mai 2024, ora 10:00
De la debutul cu „La telefon... muzica populară”, lista emisunilor ei este lungă. Printre aceste formate apreciate de public, Iuliana Tudor este realizatoarea şi prezentatoarea emisiunii „O dată-n viaţă”, unul dintre cele mai bune branduri ale TVR. Deşi s-a pregătit să devină magistrat, Iuliana Tudor şi-a desăvârşit studiile la Universitatea de Muzică din Bucureşti. Exigentă cu sine, nu s-a aventurat într-o carieră muzicală de plan doi; în schimb, a ştiut să-şi desăvârşească aptitudinile muzicale în televiziune, într-o meserie devoratoare, aceea de realizator şi prezentator TV pentru emisiuni de divertisment.
O puteți urmări pe Iuliana Tudor la TVR 1, aici. În prezent, le aduce telespectatorilor podcastul „Cu ai mei” și emisiunea „Petrecere cu cântec”.
****
Scriitorul și filosoful Andrei Pleșu (ediție din 2015)
- Miercuri, 29 mai 2024, ora 10:00
Andrei Pleşu este un fervent blogger, editorialist, profesor, scriitor de succes – publică în ţară şi în străinătate, editează audiobook-uri într-o lectură care descifrează sensurile ascunse ale ideilor - şi, pe cât posibil, ocoleşte studiourile de televiziune, chiar dacă mai acceptă să apară din când în când.
Carismatic, cu o prezenţă bonomă şi sclipitoare, cu replică savantă şi plină de umor, cu alăturări surprinzătoare de tonuri şi idei, Andrei Pleşu este o prezenţă ce nu poate trece neobservată.
****
Acad. Leon Dănăilă, neurochirurg, fost senator PNL (ediție din 2015)
- Joi, 30 mai 2024, ora 10:00
Academicianul Leon Dănăilă (n. 1933) este un celebru neurochirug român, catalogat între primele 500 de somităţi care au schimbat faţa lumii. Pionier mondial al microneurochirurgiei efectuate cu laserul prin microscopul operator, Leon Dănăilă efectuase, până în 2015, peste 27.000 intervenţii chirurgicale, dintre care 14.700 cu microscopul operator şi 715 cu laserul.
Ordinele, distincţiile, premiile şi medaliile cu care a fost răsplătit acoperă doar într-o manieră exemplificativă meritele sale incontestabile. Printre aceste notabile distincţii se numără gradul de Ofiţer al Ordinului Naţional „Serviciu Credincios”, Premiul Academiei de Ştiinţe Medicale pentru activitatea de Cercetare - Inovare din domeniul medicinei (2000) sau titlul de senator pe viaţă al World Nations Congres ABI din Statele Unite ale Americii (2003).
****
Artista vizuală Silvia Radu (ediție din 2015)
- Vineri, 31 mai 202, ora 10:00
Silvia Radu a absolvit cursurile Institutului de Arte Plastice în 1960, la catedra de sculptură, cu profesorul Ion Lucian Murnu, făcând parte din generaţia de aur a sculpturii româneşti. Expune cu regularitate începând cu anul 1961.
Sculptor de formaţie, ca şi soţul său, Vasile Gorduz, Silvia Radu nu rămâne cantonată strict în condiţionările sculpturii ambientale, deşi este autoarea unora dintre cele mai relevante din plastica românească contemporană.
****